Bakgrunn

Laboratorieklinikken gir til enhver tid service i form av prøvetaking, prøvebehandling, analysering og lagring i Biobank Haukeland til prosjekter initiert og styrt fra andre avdelinger ved HUS eller oppdragsgivere utenfor HUS. Forskning er en av hovedoppgavene ved HUS.

Søknad om prosjektsamarbeid

Prosjekter som ønsker laboratorieservice, skal søke via skjemaet Søknad om prosjektsamarbeid med laboratoriene i Laboratorieklinikken. Skjema og prosjekt- og laboratorieprotokoll, sendes elektronisk til prosjektkoordinator: prosjekter.laboratorieklinikken@helse-bergen.no

Saksbehandling og tilrettelegging

Prosjektkoordinator for Laboratorieklinikken foretar den innledende saksbehandling med tilrettelegging av praktiske rutiner for rekvirering, registrering, prøvetaking, prøvebehandling, analysering, svarrapportering, oppfølging, etc.

Det avklares om Laboratorieklinikken har kapasitet til å gjennomføre prosjektet, og tidspunkt for start av prosjektet fastsettes. Ved begrenset kapasitet kan det være aktuelt å diskutere en prioritering av mottatte prosjektsøknader. Ved flere samtidige prosjekter fra en og samme avdeling/organisasjon, kan avd. sjef bli kontaktet og bedt om at prosjektene blir prioritert mht. rekkefølge for gjennomføring.

Laboratorieklinikken er i utgangspunktet ikke bemannet for å utføre prosjektarbeid utenom ordinær arbeidstid, men det er mulig å se på ulike løsninger slik at denne type prosjekter likevel kan gjennomføres.

Kontaktpersoner

Som hovedregel vil prosjektkoordinator for Laboratorieklinikken være laboratoriet sin kontaktperson under gjennomføringen av prosjektet. E-post: prosjekter.laboratorieklinikken@helse-bergen.no

Dersom lege eller annen ansatt ved Laboratorieklinikken er vitenskapelig medarbeider i prosjektet, vil vedkommende være kontaktperson sammen med prosjektkoordinator.

Godkjenning

Godkjenning av et eksternt forskningsprosjekt gjelder gjennomføring av laboratoriedelen ved Laboratorieklinikken og innebærer ikke noen vurdering av prosjektets vitenskapelige verdi.

Avtale

Avtale om prosjektsamarbeid skal underskrives av prosjektkoordinator for Laboratorieklinikken og prosjektleder.

Prosjektleder skal varsle kontaktperson i Laboratorieklinikken ved endringer og når prosjektet avsluttes. I avtalen om prosjektarbeid er det skrevet inn at prosjektet må melde seg på «Analyseoversikten.no», for at prosjektet får melding om endringer i analysemetode, og annet som kan påvirke prosjektet.

Ansvar

Laboratorieklinikken er ikke ansvarlig for tap av data eller andre feil som måtte oppstå i prosjekter som benytter laboratorienes rutineservice, uten at laboratoriene er informert og har godkjent prosjektet på forhånd.

Kostnader

Laboratoriene har ingen egne øremerkete ressurser til eksterne forskningsprosjekt og må derfor fullfinansieres av oppdragsgiver.

Alle forskningsprosjekter blir kostnadsberegnet med spesifiserte kostnader for administrativ saksbehandling, prøvetaking, preanalytisk prøvebehandling, analysekostnader og ev. utgifter til rør, etiketter osv. Se dokumentet Tilrettelegging og kostnadsberegning av prosjekter.

Hvis laboratorieanalyser som inngår i et prosjekt også inngår som del av diagnostikk og behandling, blir kostnadene dekket ved internprising eller refusjonstakst fra Helfo.

Tilleggskostnader for «prosjektanalyser» dekkes fullt ut av oppdragsgiver.

Dersom leger eller andre ansatte ved Laboratorieklinikken deltar som vitenskapelige medarbeidere i et eksternt forskningsprosjekt og fyller Vancouver-kriteriene for vitenskapelig samarbeid og medforfatterskap, kan laboratoriet dekke sin del av prosjektets utgifter etter nærmere avtale.

Fakturering, betaling, regnskapsføring, mv. ved legemiddelutprøving skal administreres og foretas gjennom FoU.

Publisering

Ved publisering av prosjekter hvor Laboratorieklinikken ikke har medforfatter, ber vi om at det anføres under «Materials and Methods» at analysene er utført ved Laboratorieklinikken.

Referanser

Interne referanser

13.1.19.2.1-01	Søknad om prosjektsamarbeid med laboratoriene i Laboratorieklinikken
13.1.19.2.1-02	Avtale om prosjektsamarbeid mellom Laboratorieklinikken og prosjekt
13.1.19.2.2-03	Tilrettelegging og kostnadsberegning av prosjekter
13.7.6.1-02	BBH - Prosjektkoordinator